ANAN จับมือ “Bitkub” เปิดช่องใช้คริปโทฯ ซื้อขายบ้าน-คอนโดมิเนียม
ANAN ประกาศจับมือ “Bitkub” เปิดช่องใช้คริปโทฯ ซื้อขายบ้าน-คอนโดมิเนียมเครืออนันดาฯ มั่นใจสะดวกสบาย ตอบโจทย์การใช้ชีวิตคนเมืองได้อย่างลงตัว
ANAN ประกาศจับมือ “Bitkub” เปิดช่องใช้คริปโทฯ ซื้อขายบ้าน-คอนโดมิเนียมเครืออนันดาฯ มั่นใจสะดวกสบาย ตอบโจทย์การใช้ชีวิตคนเมืองได้อย่างลงตัว
29 เม.ย. 2564

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN กล่าวว่า บริษัทได้เล็งเห็นถึงกระแสการเปลี่ยนแปลงรูปแบบการใช้ชีวิตในทุกมิติของประชาคมโลกเข้าสู่สังคมแห่งนวัตกรรมทางเทคโนโลยี จึงเกิดความร่วมมือกับทาง “บิทคับ” พัฒนาช่องทางการชำระเงินโดยเป็นการนำสินทรัพย์ดิจิทัล (Cryptocurrency) มาใช้ชำระเงินสำหรับการซื้อขายบ้านและคอนโดมิเนียมใกล้รถไฟฟ้าของอนันดาฯ
ทั้งนี้ลูกค้าสามารถใช้เหรียญคริปโทฯ ชำระแทนเงินสดกับทุกโครงการของอนันดาฯ ผ่าน Wallet ของบิทคับ เพื่อเพิ่มความสะดวกสบายให้กับลูกค้าในแง่ของการจ่ายเงิน ซึ่งเป็นการมอบสิทธิพิเศษให้กับกลุ่มลูกค้าของอนันดาฯ และสามารถเข้าถึงกลุ่มลูกค้าที่มีความสนใจในการแลกเปลี่ยนผ่านสกุลเงินคริปโทฯ นับเป็นอีกก้าวหนึ่งของอสังหาริมทรัพย์ไทยที่เป็นการปรับตัวสู่สังคมแห่งนวัตกรรมและเทคโนโลยี
สำหรับโครงการที่เข้าร่วมครั้งนี้ คือ ทุกโครงการบ้านและคอนโดมิเนียมใกล้รถไฟฟ้าของอนันดาฯ ภายใต้แบรนด์คุณภาพ  แอชตัน, ไอดีโอ คิว , ไอดีโอ โมบิ , ไอดีโอ , เอลลิโอ , ยูนิโอ , อาร์เทล , แอริ , เอโทล , ยูนิโอทาวน์ และเออร์บานิโอ
โดยปัจจุบันตลาดคริปโทฯ ได้รับความสนใจมากขึ้นเรื่อยๆ เพราะด้วยมูลค่าของตลาดคริปโทฯ มีที่เติบโตขึ้นอย่างก้าวกระโดดโดยเฉพาะในปีนี้ที่มูลค่าของเหรียญ BITCOIN : BTC ขึ้นไปสู่จุดสูงสุดที่เกิน 2,000,000 บาท ต่อ 1 เหรียญ BTC แสดงให้เห็นว่าวิถีการลงทุนในทรัพย์สินของคนยุคดิจิทัลได้เปลี่ยนไป โดยการยอมรับสกุลเงินดิจิทัลในครั้งนี้ คือการส่งเสริมวิถีชีวิตแบบไร้เงินสด เปิดโอกาสให้ผู้คนสามารถชำระค่าใช้จ่ายในการซื้อขายบ้านและคอนโดมิเนียมจากอนันดาฯ ผ่านคริปโทฯ ได้ โดย อนันดาฯ เปิดรับเงินสกุลคริปโทฯ ที่ได้รับการยอมรับในตลาดโลก 3 สกุลประกอบด้วย Bitcoin: BTC, Ethereum: ETH และ Tether USD: USDT
สำหรับความร่วมมือดังกล่าวเป็นการเพิ่มโอกาสในการซื้อขายบ้านและคอนโดมิเนียมด้วยการชำระเงินผ่านสินทรัพย์ดิจิทัล โดยมี 4 ขั้นตอนง่ายๆ ดังนี้
“ปัจจุบัน เทคโนโลยีใหม่ๆ เข้ามามีบทบาทในชีวิตผู้คนมากขึ้น ซึ่งอนันดาฯ ไม่ได้หยุดนิ่งในการคัดสรรเทคโนโลยีที่ดีที่สุดมาให้ลูกค้าเพื่อตอบโจทย์การใช้ชีวิตคนเมืองได้อย่างลงตัวที่สุด และมั่นใจว่าการรับชำระเงินผ่านคริปโทฯ ที่มี “บิทคับ” เป็นแพลตฟอร์มการรับชำระ จะสร้างความมั่นใจ สะดวกสบายและเกิดความพึงพอใจสูงสุดแก่ลูกค้าของเราทั้งในปัจจุบันและอนาคต”นายชานนท์ กล่าว
ด้าน นายจิรายุส ทรัพย์ศรีโสภา ประธานเจ้าหน้าที่บริหาร บริษัท บิทคับ แคปปิตอล กรุ๊ป โฮลดิ้งส์ จำกัด กล่าวว่า ความร่วมมือในครั้งนี้ ถือเป็นก้าวสำคัญในวงการสินทรัพย์ดิจิทัลและวงการอสังหาริมทรัพย์ของเมืองไทย  หลังจากที่คริปโทฯ เริ่มเป็นกระแสและได้รับการพูดถึงในวงกว้างนับจากที่บิตคอยน์ทำราคาสูงสุดแตะ 1 ล้านบาทเมื่อต้นปีที่ผ่านมา และทำให้มีผู้สนใจเข้ามาเก็งกำไรในตลาดซื้อ-ขายเป็นจำนวนมาก ทำให้ได้รับรายงานว่ามีผู้ใช้งานผ่านแพล็ตฟอร์ม bitkub.com ภายใต้การดำเนินงานของบริษัท บิทคับ ออนไลน์ จำกัด มีจำนวนถึง 1 ล้านรายในช่วงสัปดาห์ที่ผ่านมา และมีมูลค่าการซื้อขายสูงสุดกว่า 10,000 ล้านบาทต่อวัน ทำให้เห็นได้ว่าประชาชนทั่วไปเริ่มเห็นความสำคัญของคริปโทฯ มากขึ้น
โดย ANAN มองว่าเป็นทั้งทางเลือกในการลงทุน อีกทั้งมีการทดลองใช้จ่ายในชีวิตประจำวันบ้างแล้ว เช่น การชำระค่าสินค้าต่างๆ เนื่องจากการโอนด้วย คริปโทฯ นั้นสามารถทำได้อย่างสะดวกสบาย รวดเร็ว มีขั้นตอนไม่ยุ่งยาก เพียงแค่แสกนผ่าน QR Code ผ่านโทรศัพท์มือถือเท่านั้น ถือเป็นอีกก้าวหนึ่งที่นวัตกรรมทางการเงินได้มอบความสะดวกสบายให้กับผู้คน
ขณะที่ นายอรรถกฤต ชิมผลาพิบูลย์ ประธานเจ้าหน้าที่บริหาร บริษัท บิทคับ ออนไลน์ จำกัด กล่าวว่า นอกจากความสะดวกสบายของการโอนคริปโทฯ ที่สามารถโอนมูลค่าจำนวนมากได้ในระยะเวลาที่รวดเร็วและมีค่าธรรมเนียมต่ำแล้ว หากแต่การนำมาใช้ชำระค่าสินค้าและบริการในทางปฏิบัติ ยังมีความกังวลจากทางผู้ขายหรือผู้ให้บริการเรื่องความผันผวนของราคารวมถึงการบันทึกบัญชี ซึ่งทางบริษัทฯ ได้ทำการหารือกับคู่ค้าอย่างอนันดาฯ อยู่เสมอ เพื่อที่จะพัฒนาโซลูชั่นให้มีประสิทธิภาพมากที่สุด เพื่อทำให้เกิดความพึงพอใจทั้งต่อผู้ซื้ออสังหาฯ และผู้ขายสูงสุด อีกทั้งยังมีการส่งทีมงานของบิทคับเข้าไปช่วยอบรมสาธิตการใช้งานแอปพลิเคชั่น รวมถึงความรู้พื้นฐานเรื่องสกุลเงินดิจิทัลเพื่อให้ทางอนันดาฯ สามารถนำไปสื่อสารและทำความเข้าใจกับลูกค้าต่อได้ดีขึ้นอีกด้วย
สำหรับความร่วมมือครั้งนี้สอดคล้องกับวิสัยทัศน์ของอนันดาฯ ที่ให้ความสำคัญในการปรับตัวโดยนำนวัตกรรมและเทคโนโลยีมาช่วยในการขับเคลื่อนการดำเนินธุรกิจควบคู่ไปกับการวางแผนกลยุทธ์ทางการตลาดให้แข็งแกร่งมากยิ่งขึ้น โดยการเพิ่มทางเลือกของการชำระเงินในรูปแบบการแลกเปลี่ยนสินทรัพย์ดิจิทัลผ่านแพลตฟอร์มของบิทคับ และการขยายขีดจำกัดในการชำระเงินเพื่อรองรับไลฟ์สไตล์ที่หลากหลาย สำหรับการซื้อขายบ้านและคอนโดมิเนียมใกล้รถไฟฟ้ากับทางอนันดาฯ เพื่ออำนวยความสะดวกให้แก่กลุ่มลูกค้าปัจจุบัน อีกทั้งยังเป็นการขยายฐานลูกค้ากลุ่มใหม่ได้มากขึ้น